OŠ STROČJA VAS – GOSTITELJICA ERAMUS +

Naša šola se je že drugič uspešno vključila v projekt Erasmus +. Tokratni projekt ima naslov Aktivni učenec – aktivni državljan. Poleg Slovenije so se v projekt vključile tudi partnerske šole iz Nemčije, Romunije, Litve in Grčije. Kot prva šola gostiteljica srečanja projekta smo bili izbrani mi in tako smo skupaj preživeli 5 čudovitih dni. Gostje iz drugih držav so k nam prispeli v nedeljo, 24. 3. 2019 ter z nami bivali do petka, 29. 3. 2019 oziroma do sobote, 30. 3. 2019.

**PONEDELJEK, 25. 3. 2019**

Naš Erasmus + teden se je začel v ponedeljek, 25. 3. 2019 s prihodom v šolo. (Pravzaprav se je začel že en dan prej, saj smo družine gostiteljice že v nedeljo dobile vsaka svojega učenca iz tujine v prenočevanje.) Sledil je kratek kulturni program v slovenščini ter nemščini v telovadnici šole, kjer smo gostom iz Nemčije, Grčije, Litve in Romunije predstavili našo šolo, kraj ter domovino Slovenijo. Besedo smo predali tudi gostom. Po programu smo se odpravili na ogled šole. Popoldan je sledila delavnica na temo mediacije, kjer je vsaka šola predstavila svoj način reševanja sporov na šoli. Predstavniki Grčije pa so nam ob predstavitvi zaigrali tudi kratek primer mediacije. Ob koncu prvega dne smo na papirnate roke zapisali, kaj nam je všeč pri načinu reševanja sporov drugih šol. Zapise bomo združili v večjezični priročnik na temo meiacija.

**TOREK, 26. 3. 2019**

Tako kot prejšnji dan smo tudi danes preživeli v učilnici zgodovine. Ker je na naši šoli hkrati potekal tudi otroški parlament, smo druženje začeli s predstavitvijo izvajanja Otroškega parlamenta na naši šoli in v Sloveniji. Predstavniki partnerskih držav so nam predstavili kako njihovi učenci participirajo pri njih na šoli. Gospa ravnateljica je na kratko pojasnila potek dela, nato pa nam zaupala, da se nam bo na današnjem parlamentu pridružil predsednik otroškega parlamenta, Jure Šimonka, ki obiskuje 1. letnik gimnazije Franca Miklošiča Ljutomer. Po malici so nas v učilnici presenetili novinarji, ki so posneli kratke intervjuje. Eno izmed delavnic je vodil tudi gospod Bogdan, ki mu je bila podana kar zahtevna naloga, saj je moral izbrati aktivnost, pri kateri bi se vsi vključeni v Erasmus + razgibali, zabavali in razmišljali. Uro in pol smo uživali ob raznih vprašanjih in nalogah na tematiko Evropske unije, na katere smo morali kot skupina odgovoriti. Ob druženju pa ni manjkalo smeha. Ob 13. uri smo se odpravili v telovadnico, kjer je kar 4 ure potekal otroški parlament. S temo otroškega parlamenta, ki je Šolstvo in šolski sistem, se ukvarjamo že drugo leto. Najprej smo se predstavili, nato pa se razdelili v skupine in izdelali plakate, na katere smo zapisali, kaj želimo spremeniti in kaj je že dobro spremenjeno. Ideje smo tudi predstavili. V kratkem kulturnem programu ob uradnem začetku otroškega parlamenta se nam je na odru pridružila folklorna skupina vrtca.

**SREDA, 27. 3. 2019**

Kot tudi pretekla dneva, smo se zjutraj zbrali v učilnici, kjer nas je čakala učiteljica Jasna Ivanušič. Pripravila nam je kratek uvod v 8 krogov odličnosti, ker pa smo imeli malo časa, smo obravnavali le en krog, in sicer odgovornost, kar v nemščini pomeni Verantwortung, v angleščini pa responsibility. Na delovni list smo zapisali svoje ideje o tem, kdo je po našem mnenju odgovoren, in kaj ta oseba počne, da ga imamo mi za odgovornega. Dodali smo tudi dejanja, ki nas delajo odgovorne in ena izmed naštetih je bila, da skrbimo za Zemljo. V telovadnici smo se za zaključek kroga odgovornost razdelili v skupine in z našimi telesi napisali: »Jaz sem odgovoren.« v nemščini. Učenci in učitelji smo se nato odpravili na sprejem h gospe županji, magistri Olgi Karba ter v Pristavo k Rižnarjevim, kjer pridelujejo med. Po kosilu smo se odpeljali na Jeruzalem, kjer sta nam Stela in Blaž na kratko predstavila njegovo zgodovino. Nato smo se z avtobusom odpeljali še v Ljutomer, kjer smo si ogledali glavni trg, gimnazijo, muzej, kasaški klub, Grossmanovo hišo in druge znamenitosti. Za konec dneva je sledil še ogled kmečkega muzeja v Pristavi pri gospe Mileni Pavličič Kozlar.

**ČETRTEK, 28. 3. 2019**

V četrtek smo naš dan začeli zgodaj, saj smo se ob pol sedmih zjutraj z avtobusom odpravili v Ljubljano, kjer smo si ogledali parlament in Hišo Evropske unije. Ogled parlamenta smo zaključili s sprejemom v eni izmed sejnih sob, kjer sta nas pričakala dva poslanca. Nato smo se odpravili na Prešernov trg, kjer smo naslednji dve uri uživali v prostem času. Temu je sledil ogled mestne hiše, kjer nam je vodič predstavil zgodovino mesta. Z ladjico smo se nato odpravili na kratko plovbo po kanalu Ljubljanice. Za konec smo si ogledali Evropsko hišo, kjer smo po kratki predstavitvi Evropska unije reševali kviz. Ogled Ljubljane smo zaključili s slikanjem v kabini za fotografiranje v Evropski hiši. Vsem pa je bil najbolj všeč zaključni postanek v McDonald'su v Mariboru.

**PETEK, 29. 3. 2019**

Petek je bil zadnji dan našega Erasmus + tedna. Dan smo začeli z evalvacijo tedna in izdelavo plakatov. Po kosilu je sledilo druženje na igrišču, kjer smo igrali nogomet, košarko ter med dvema ognjema. Ob 16. 30 so se nam v telovadnici pridružili starši, saj so učenci prvega, drugega in tretjega razreda pripravili prireditev ob materinskem dnevu, hkrati pa smo to priložnost izkoristili za zaključek projekta. Predstavniki Nemčije, Grčije, Litve in Romunije so nam predstavili njihove vtise in izkušnje, ki so si jih lahko nabrali med tednom. Učenka Perla iz Litve pa nam je za konec zapela pesem All I Want. V jedilnici je bila pripravljena pogostitev. Ker so med tednom nastala nova tesna prijateljstva, je bil najtežji del dneva poslavljanje. Gosti iz Litve in Romunije so se domov odpravili takoj po kulturnem programu, gosti iz Nemčije in Grčije pa so se od nas poslovili v soboto zjutraj pred šolo.

Projekt Erasmus + je bil izjemna izkušnja za vse sodelujoče učence OŠ Stročja vas, saj so goste gostili doma. Spletla so se neverjetna prijateljstva, za katere upamo, da bodo trajala. Učenci pa se meseca maja odpravljajo na izmenjavo v Nemčijo, ki bo kot druga gostila goste.

Sara Belec